text: Politiet efterlyser vidner til voldsepisode
  27 august 2015 kl. 09.18
  Syd- og Sønderjyllands politi efterlyser vidner til to voldsepisoder tidligere på måneden.
  Syd- og Sønderjyllands politi efterlyser vidner til to voldsepisoder, der fandt sted mandag den 17. august, mellem kl. 22 og 23, i området omkring Skrænten og Spangsbjerg Kirkevej i Esbjerg.
  Her blev to personer helt umotiveret overfaldet af en gerningsmand. Begge forurettede slap dog med overfladiske skrammer.
  - Vi vil gerne have nogle vidner, der kan understøtte hændelsesforløbet, siger Tage John fra Esbjerg Politi til TV SYD.
  Den formodede gerningsmand, en 35-årig mand, sidder varetægtsfængslet indtil den 15. september.
  En af de forurettede oplyste, at en kvinde havde observeret episoden. Kvinden bar ifølge den forurettede et slør eller et tørklæde.
  Syd- og Sønderjyllands politi ønsker at tale med personer, der måtte have set eller hørt noget, der kunne relatere sig til sagen.
  Ring 114, hvis du har oplysninger i sagen.
  